   ڪراچي (شوبز نيوز) ورلڊ ڪپ جي اهم ميچ ۾ سخت مقابلي کان پوءِ افغانستان خلاف پاڪستاني ٽيم جي ڪاميابي جتي قوم کي خوشي ڏني آهي اتي ئي پاڪستان جي ڪاميابي تي شوبز فنڪارن به خوشي جو اظهار ڪندي قومي ٽيم جو حوصلو وڌايو. اداڪار ۽ ميزبان فهد مصطفيٰ ٽوئيٽر تي پاڪستان جي ڪاميابي جو جشن ملهائيندي پنهنجي خوشي جو اظهار ڪيو ۽ بهترين راند کيڏڻ تي عماد وسيم سان محبت جو اظهار ڪيو. اداڪارا ماهرا خان پاڪستان جي شاندار ڪاميابي تي خوش نظر آئي ۽ هن وزيراعظم جو ٽوئيٽ ري ٽوئٽ ڪيو، جنهن ۾ وزايراعظم قومي ٽيم کي ڪاميابيءَ جون واڌايون ڏنيون. راڳي ۽ اداڪار فرحان سعيد ٽيم جي ڪاميابي تي خدا جو شڪر ادا ڪندي چيو ته خدا پاڪستان تي ائين ئي پنهنجي رحمت وسائيندو رهي. اداڪارا ماورا حسين ٽوئيٽ ڪندي قومي ٽيم جي ڪاميابي تي خوشي جو اظهار ڪيو. همايون سعيد پاڪستان جي ڪاميابي تي ڀرپور انداز ۾ خوشي جو اظهار ڪندي عماد وسيم جي ڪارڪردگي کي ساراهيو ۽ سموري پاڪستان کي ڪاميابي جون واڌايون ڏنيون، جڏهن ته اداڪارا عروا حسين پڻ ان موقعي تي چُپ نه رهي ۽ هن به ٽوئيٽر تي پنهنجي خوشي جو اظهار ڪيو.